กระทรวงสาธารณสุข ยืนยันวัคซีนที่ฉีดให้กับเด็กพิจารณาอย่างรอบด้านมีความปลอดภัยไม่ได้เป็นการใช้คนไทยทดลอง หวั่นการอภิปรายในสภาฯ อาจทำให้ข้อมูลสับสนประชาชนตื่นตระหนกได้
นายแพทย์ เกียรติภูมิ วงศ์รจิต ปลัดกระทรวงสาธารณสุข พร้อมพร้อมคณะ ได้แถลงชี้แจงถึงกรณี นายวาโย อัศวรุ่งเรือง ส.ส.บัญชีรายชื่อ พรรคก้าวไกล อภิปรายเรื่องการฉีดวัคซีนซิโนแวคให้กับเด็กว่าเสี่ยงที่จะได้รับผลข้างเคียง โดยกล่าวว่า การอภิปรายเรื่องวัคซีนในเด็กอาจทำประชาชนเข้าใจผิด และตื่นตระหนก ซึ่งยืนยันว่าวัคซีนที่นำมาใช้กับเด็กมีการระมัดระวังอย่างมากในการพิจารณา มีการวิจัยถึงความปลอดภัยและประสิทธิภาพอย่างรอบด้าน ฉีดบนพื้นฐานวิชาการไม่ใช่เป็นการทดลองและไม่ได้เป็นการบังคับฉีดแต่อย่างใด ดังนั้นขอให้มั่นใจว่าวัคซีนซิโนแวคที่ฉีดในเด็กมีความปลอดภัย?และมีประสิทธิภาพ?พร้อมย้ำว่าวัคซีนซิโนแวคช่วยชีวิตคนไทย โดยเฉพาะในช่วงแรกได้เป็นอย่างดี รวมถึงสูตรไขว้เป็นวัคซีนที่มีความปลอดภัยสองชนิดมาฉีดกระตุ้นเพื่อสร้างภูมิคุ้มกันสูงขึ้น จึงขอให้มั่นใจว่าการฉีดวัคซีนในเด็กมีผู้เชี่ยวชาญทั้งหมดเห็นชอบ ส่วนกรณีการเตรียมถอดโรคโควิด-19 ออกจากระบบบริการเจ็บป่วยฉุกเฉิน หรือ ยูเซ็ป ว่า กระทรวงสาธารณสุขไม่มีทางทำให้ประชาชนเดือดร้อน แต่ขณะนี้สถานการณ์เปลี่ยนแปลงไปจากเดิม ซึ่งปัจจุบันรู้จักโรคนี้ดีขึ้น ประกอบกับโรคไม่รุนแรงเหมือนเดิม อีกทั้งกำลังบริหารจัดการให้เป็นโรคประจำถิ่นจึงอาจไม่มีความจำเป็นโรคฉุกเฉินต่อไป แต่ผู้ที่มีอาการหนักยังเข้ารับรักษาฉุกเฉินได้